Pierre Dartout

Pierre François Gabriel Dartout (født 9. april 1954 i Limoges i departementet Haute-Vienne) er en fransk embetsmann som er statsminister i Monaco fra 1. september 2020. Han har tidligere vært prefekt i flere franske regioner og departementer.

Bakgrunn og karriere 
Dartout har lisensiatgrad i juss fra Institut d'études politiques de Paris. Han er videre utdannet ved École nationale d'administration, der han var i samme kull (promotion Voltaire) som François Hollande, Ségolène Royal, Michel Sapin og Dominique de Villepin.

Etter avgangseksamen fra ENA begynte han i 1980 på en karriere i statsforvaltningen og fikk posteringer forskjellige steder i Frankrike. Fra 1983 til 1985 arbeidet han på Réunion. I årene 1995 til 1997 var han prefekt i regionen Fransk Guyana. Etter dette var Dartout prefekt flere steder i France métropolitaine: Pyrénées-Orientales (1998–2000), Drôme (2000–2002), Pyrénées-Atlantiques (2002–2004), Var (2004–2007), Val-de-Marne (2010–2013), Champagne-Ardenne og Marne (2013–2015), Aquitaine og Gironde (2015–2017) og Provence-Alpes-Côte d'Azur og Bouches-du-Rhône (2017–2020). Mellom prefektoppgavene har Dartout også vært kabinettdirektør for Nasjonalforsamlingens president Bernard Accoyer og arbeidet med regional planlegging og konkurranseevne.

Statsminister i Monaco 
Den 18. mai 2020 utnevnte fyrst Albert II av Monaco Dartout til å etterfølge Serge Telle som statsminister i Monaco. Dartout overtok statsministerposten 1. september 2020.

Utmerkelser 
 offiser av den franske Æreslegionen 
 kommandør av Den nasjonale fortjenstorden (Frankrike)
 ridder av Ordenen for landbruksfortjenester (Frankrike)
 ridder av Ordenen for sjøfartsfortjenester (Frankrike)
 Medaljen for ungdom og idrett i bronse (Frankrike)

Referanser

Personer fra Limoges
Monaco